Na temelju članka 5. stavka 1. Zakona o sigurnosti prometa na cestama(«Narodne novine»« broj 67/08, 48/10, 74/ 11, 80/13, [158/13](http://www.zakon.hr/cms.htm?id=616), [92/14](http://www.zakon.hr/cms.htm?id=1009) i [64/15](http://www.zakon.hr/cms.htm?id=11454)) i članka 17. Statuta Općine Kolan («Službeni glasnik Zadarske županije» broj 26/09 i 43/09 i 14/13) Općinsko vijeće na sjednici održanoj dana 13. srpnja 2016. godine donijelo je

**ODLUKU
o javnim parkiralištima na kojima se vrši naplata, načinu naplate parkiranja i visini naknade za parkiranje**

Članak 1.

Ovom se Odlukom određuju javna parkirališta na kojima se obavlja naplata, utvrđuje način naplate parkiranja i visina naknade za parkiranje.

Članak 2.

Tehničke i organizacijske poslove, naplatu, nadzor nad parkiranjem vozila, te druge poslove na javnim parkiralištima obavlja Organizator parkiranja.

Članak 3.

Parkirališna površina (u daljnjem tekstu: javno parkiralište) je dio javno prometne površine namijenjen parkiranju vozila.

Javna parkirališta na kojima se vrši naplata naknade za parkiranje vozila su:

* parkiralište »Sveti Duh«

Članak 4.

Naplata parkiranja obavlja se svakodnevno u razdoblju od 15. lipnja do 15. rujna u vremenu od 9,00 do 17,00 sati.

Cijena dnevne karte je definirana službenim cjenikom Organizatora parkiranja.

Članak 5.

Zaustavljanjem ili parkiranjem vozila na javnom parkiralištu s naplatom, vozač odnosno vlasnik vozila sklapa s Organizatorom parkiranja ugovor o korištenju javnog parkirališta s naplatom uz uvjete propisane ovom Odlukom.

Članak 6.

Za korištenje javnih parkirališta s naplatom koriste se prema odredbama ove Odluke slijedeće vrste parkirnih karata:

* dnevna karta

Prihod od karata iz ovog članka prihod je Organizatora parkiranja.

Članak 7.

Uplata naknade za parkiranje na javnom parkiralištu može se izvršiti ručno na blagajni Organizatora parkiranja od strane ovlaštene osobe Organizatora parkiranja.

Dnevna karta vrijedi isključivo za tekući dan.

Članak 8.

Naplata karte ručno podrazumijeva istodobno plaćanje i preuzimanje parkirališne karte neposredno na javnom parkiralištu od osobe koju ovlasti Organizator parkiranja. Za ručnu naplatu koristi se fiskalna blagajna.

Članak 9.

Za naplatu parkiranja Parkirna karta za javno parkiralište sadrži sljedeće podatke:

-skraćenu oznaku tvrtke, Organizatora parkiranja koji obavlja naplatu,

-oznaku javnog parkirališta,

-serijski, odnosno redni broj parkirne karte,

-datum izdavanja,

-obavijest o načinu isticanja parkirne karte

-vrijeme početka parkiranja

Članak 10.

Korisnik javnog parkirališta čini povredu ove Odluke ako:

a) koristi javno parkiralište bez parkirne karte.

Kontrolu parkiranja vozila na javnom parkiralištu pod naplatom obavlja ovlaštena osoba Organizatora parkiranja.

Članak 11.

Vozila liječničkog i medicinskog osoblja za vrijeme kućne posjete i kućne njege ne plaćaju parkiranje kao ni ostala vozila javnih službi (policija, vatrogasci, hitna pomoć i sl.).

Članak 12.

Osobe sa invaliditetom koje su rješenjem nadležnog državnog tijela ostvarili pravo na znak pristupačnosti, mogu besplatno parkirati na javnim parkiralištima na mjestima rezerviranim odnosno obilježenim s posebnim znakom pristupačnosti sukladno zakonu.

Članak 13.

Korisnik parkiranja na javnom parkiralištu s naplatom koji učini povrede iz članka 10. ove Odluke, obvezan je na licu mjesta platiti dnevnu kartu ili ukloniti vozilo s parkirališta.

Članak 14.

U visinu naknade za parkiranja uključen je i porez na dodanu vrijednost.

Članak 15.

Korisnikom javnog parkirališta s naplatom koji podliježe obvezi plaćanja parkirne karte smatra se vlasnik ili korisnik vozila koji je evidentiran u odgovarajućim evidencijama Ministarstva unutarnjih poslova, prema registracijskoj oznaci vozila, a za vozila koja nisu evidentirana vlasnik vozila utvrđuje se na drugi način.

Članak 16.

Organizator parkiranja ne odgovara za štete nastale na vozilima na javnim parkiralištima iz ove Odluke , kao ni za njihovo otuđenje.

Članak 17.

Za povredu odredaba ove Odluke odgovara vlasnik ili korisnik registriranog vozila.

Članak 18.

Nadzor nad parkiranjem vozila na javnim parkirališnim površinama obavlja ovlaštena osoba organizatora parkiranja.

Članak 19.

Ova Odluka stupa na snagu danom donošenja i objavit će se u «Službenom glasniku Zadarske županije».

Klasa: 340-09/16-01/02

Ur. broj: 2198/33-40-16-1

Kolan, 13. srpnja 2016.

 OPĆINSKO VIJEĆE OPĆINE KOLAN

 Predsjednik Općinskog vijeća

 Branimir Tauzer, mag.ing.aedif.